Ubud

Ubud on keski-Balin merkittävin matkailukohde.

Ymmärrä
Ubud ympäristöineen on edelleen viehättävä pieni kaupunki, mutta Ubudin keskustassa rauhallinen loman vietto on enää vain historiaa. Jos haet Ubudilta rauhallisia riisipeltomaisemia etkä halua olla taksikuskien, hierojien ja kauppiaiden jatkuvien yritysten kohteena, pysy poissa Ubudin keskustasta.

Tule
Ubudiin pääset kätevimmin taksilla. Voit tilata hotellin kuljetuksen suoraan lentokentälle tai varata netistä etukäteen kuljetuksen Denpasarin kentältä Ubudiin. Minibusseja kulkee myös päivittäin useita Denpasarin lentokentän ja Ubudin väliä. Ajoaika Ubudiin Denpasarista on liikenteestä riippuen 1-2 tuntia.

Autolla
Auton vuokraus on mahdollista, mutta rentouttavampi tapa on ottaa auto kuljettajineen. Tiet ovat kapeita ja liikenne paikoin todella hidasta ja ruuhkaista. Liikennekylttejä ei ole juuri lainkaan. Kyselemällä voit löytää hyvin edullisen kuskin autoineen päiväksi tai tietylle matkalle.

Kävellen
Kävellen pärjää Ubudissa hyvin. Vain kävellen pääset tutustumaan rakennusten takana sijaitseviin riisipeltoihin. Ubudissa riittää kävelyreittejä useiksi päiviksi. Ohjattuja kävelyitä on tarjolla runsaasti, mutta riisipelloilla kävelyä voi harrastaa myös omatoimisesti.

Pyörällä
Paras tapa tutustua Ubudin ympäristöön on pyöräily. Hotellit vuokraavat pyöriä ja useat operaattorit tarjoavat pyöräretkiä Ubudista. Maasto on välillä mäkistä. Pyöräilemällä vältät myös suurimman osan tungettelevien taksikuskien huutelusta.

Näe
Ubud on tunnettu riisipelloistaan, kulttuuristaan ja hienosta arkkitehtuuristaan.

Tee
Ubudissa riittää tekemistä aktiivisellekin matkailijalle. Riippuen Ubudin vierailusi pituudesta, ehdit toivottavasti kokemaan pitkät kävelyt riisipelloilla, hieronnat ja hoidot kylpylöissä, pyöräretket, balilaisen tanssiesityksen ja balilaisen kokkikurssin. Ubudissa on tarjolla tanssiesityksiä jokaisena iltana. Kaupunki elää turismista, joten tarjontaa on yllin kyllin.

Spat
Ubudin spa tarjonta on vertaansa vailla.

Osta
Ubudin ostostarjonta on verrattavissa mihin tahansa saman kokoiseen Aasian turistikohteeseen. Kaupungissa on pikkukauppoja yltäkylläisesti ja voit viettää päiviä tutustuen pikkuputiikeihin. Erityisesti balilaista taidetta on tarjolla normaalia matkakohdetta enemmän.

Syö
Ubudissa on valtava määrä turisteille suunnattuja hyviä syömäpaikkoja.

Kahvilat
Ubudista löytyy useita hyviä kahviloita, joissa kuluttaa aikaa hyvästä syömisestä ja kahvista sekä ilmaisesta wifistä nauttien.

Baarit & pubit
Ubudin baaritarjonta ei vedä vertoja kaupungin ravintolatarjonnalle.

Yökerhot
Ubudissa ei ole vilkasta yöelämää. Ubudin muutamat niin sanotut yökerhot näyttävät olevan melko tyhjinä illasta toiseen.

Nuku
Voit saapua kaupunkiin ilman hotellivarausta ja silti löytää hyvän majapaikan. Kaupunki elää turismista ja majoitustarjonnassa on ylikapasiteettia.

Pysy turvassa
Ubud on turvallinen paikka voit kävellä pimeälläkin melko turvallisesti. Suurimman vaaran muodostavat vapaana liikkuvat koirat.

Jatka matkaa
Ubudista menee päivittäin useita minibusseja Denpasariin ja Kutalle. Minibussi toimii kuten ryhmätaksi ja hakee sinut hotelliltasi. Saat myös yksityisen kuljetuksen edullisesti. Hämmentävästi taksi Ubudista poispäin maksaa vain noin puolet siitä, mitä taksi Ubudiin maksaa.